
 2.12.2014
 BG
 Официален вестник на Европейския съюз
 L 346/26
 РЕГЛАМЕНТ ЗА ИЗПЪЛНЕНИЕ (ЕС) No 1278/2014 НА КОМИСИЯТА
 от 1 декември 2014 година
 за изменение на регламенти (ЕО) No 967/2006, (ЕО) No 828/2009, (ЕО) No 891/2009 и Регламент за изпълнение (ЕС) No 75/2013
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 на Съвета (1), и по-специално член 144, букви в) и й), член 178, букви б), е) и з), член 180, член 182, параграф 4 и член 192, параграф 5 от него,
 като има предвид, че:
 (1)
 В Регламент (ЕС) No 1308/2013 се предвижда удължаването на квотния режим за захарта до 30 септември 2017 г. и се въвеждат изменения в този режим. Поради това е необходимо да се адаптират някои регламенти в сектора на захарта.
 (2)
 За по-голяма яснота е необходимо да се измени член 4, параграф 1, буква а) от Регламент (ЕО) No 967/2006 на Комисията (2), така че да съответства изцяло на член 140, параграф 1, буква б) от Регламент (ЕС) No 1308/2013, който постановява, че индустриалната захар, индустриалната изоглюкоза или индустриалният инсулинов сироп трябва да са били доставени на потребителя най-късно до 30 ноември на следващата пазарна година.
 (3)
 В Регламент (ЕО) No 967/2006 се определят крайните срокове за съобщенията от държавите членки до Комисията относно количествата, пренесени от предприятията в приложение на член 141 от Регламент (ЕС) No 1308/2013. С оглед на новите дати за предоставяне на информация от предприятията към държавите членки, посочени в същия член, сроковете, определени в член 17 от Регламент (ЕО) No 967/2006, трябва да бъдат съответно адаптирани.
 (4)
 С Регламент (ЕО) No 828/2009 на Комисията (3) се установяват правила за вноса на захарни продукти от тарифна позиция 1701 по преференциални споразумения до 2014/2015 пазарна година. С член 4, параграф 4 от посочения регламент се установява списък на документите, които трябва да придружават заявленията за лицензии за внос, и се предвижда, че лицензиите за износ могат да бъдат заменени със заверени копия. С оглед на техническото развитие и опростяването на процедурите, при определени условия следва да бъде разрешено електронното предаване на лицензиите за износ.
 (5)
 Като се има предвид, че вносът в рамките на някои преференциални режими не е предмет на ограничено квотно количество, е уместно да се улеснят митническите процедури, като се позволи обичайно равнище на допустимо отклонение от максимум 5 % в лицензиите за преференциален внос на захар.
 (6)
 С Регламент (ЕС) No 1006/2011 на Комисията (4) бе изменен Регламент (ЕИО) No 2658/87 на Съвета (5) чрез промяна на някои от кодовете по КН, приложими за захарта. Новите кодове по КН вече са дадени за продуктите, обхванати от Регламент (ЕО) No 828/2009 и Регламент (ЕО) No 891/2009 на Комисията (6), и вече се използват на практика от митническите органи на държавите